PRITARTA

                                                                                      Šilutės rajono savivaldybės tarybos

                                                                                      2019  m. sausio      d.

sprendimu Nr. T1-

**ŠILUTĖS KAMERINIO DRAMOS TEATRO DIREKTORĖS**

**2018 METŲ VEIKLOS ATASKAITA**

Šilutės rajono savivaldybės biudžetinės įstaigos Šilutės kamerinis dramos teatras (Toliau – Teatras) direktoriaus ataskaita parengta ir teikiama tvirtinti vadovaujantis Šilutės rajono savivaldybės Tarybos 2018-11-29 sprendimu Nr. T1-1171 „Dėl Šilutės rajono savivaldybės biudžetinių, viešųjų įstaigų ir kontroliuojamų įmonių vadovų 2018 metų ataskaitų pateikimo Šilutės rajono savivaldybės Administracijos direktoriui grafikas“.

**ĮSTAIGOS TIKSLAS, UŽDAVINIAI**. Vadovaujantis Šilutės rajono savivaldybės tarybos 2017 m. balandžio 27 d. sprendimu Nr. T1-680 pagrindiniai Šilutės kamerinio dramos teatro - profesionalios įstaigos licenciją (išduotą Kultūros ministerijos) turinčios įstaigos - veiklos tikslai yra pristatyti profesionalaus teatro bei kitą profesionalaus scenos meną, kurti ir plėtoti profesionalaus dramos teatro tradicijas, formuoti ir pristatyti Šilutės krašto bendruomenei, visuomenei šiuolaikinio dramos teatro tendencijas ir kryptis, kūrybiškai perteikti scenos meno kultūros vertybes, vykdyti švietėjiška veiklą.

Teatras, veiklą vykdo įgyvendindamas uždavinius:

kuria ir viešai atlieka spektaklius, kitas literatūros, meno programas, propaguodamas teatro meną tarp įvairių socialinių grupių gyventojų;

rengia ir teikia tvirtinti Savivaldybės tarybai metinę kūrybinės veiklos programą bei metinius veiklos planus;

teikia Savivaldybės tarybai praėjusių metų kūrybinės veiklos programos ataskaitą;

rengia ir vykdo edukacines programas;

bendradarbiauja su įstaigomis ir visuomeninėmis organizacijomis, įgyvendindamas su teatrine ir kita veikla susijusias programas;

teikia savininko patvirtintas mokamas paslaugas;

rengia, teikia projektus rajono, šalies, kitoms programoms papildomam finansavimui gauti ir juos įgyvendina;

dalyvauja neformaliojo švietimo programose, rengia ir įgyvendina suaugusių švietimo programas, sudaro sąlygas atviram darbui su jaunimu, meniniam ugdymui;

konsultuoja, teikia profesionalią pagalbą Savivaldybės teritorijoje veikiantiems teatro kolektyvams (Šilutės kamerinio dramos teatro nuostatai. Patvirtinta Šilutės rajono savivaldybės tarybos 2017 m. balandžio 27 d. sprendimu Nr. T1-680. II skyrius, 15 punktas).

KADRŲ POLITIKA IR ADMINISTRACINĖ VEIKLA. Šilutės rajono savivaldybės tarybos 2015 m. balandžio 9 d. sprendimu Nr. T1-2467 įstaigai patvirtintas didžiausias leistinas pareigybių skaičius – 7 etatai. LR kultūros ministras 2017 m. rugsėjo 19 d. įsakymu Nr. ĮV-948 patvirtino profesionaliojo scenos meno įstaigų kūrybinių darbuotojų pareigybių sąrašą, kuriuo remiantis kūrybinių darbuotojų -6,5 etato ir 0,5 – aptarnaujantis personalas.

|  |  |  |  |  |  |  |
| --- | --- | --- | --- | --- | --- | --- |
| Eil.Nr. | Pareigybė | Etatas | Koef. (pastovioji dalis) | Kintamoji dalis (proc.) | Išsilavinimas | Kita informacija |
| 1 | Direktorė | 1 | 7,94 | nenustatyta | Aukštasis | Darbo patirtis teatre   * 13 metų |
| 2 | Režisierius | 1 | 4,79 | 30 | Aukštasis | Įgijo aukštąjį išsilavinimą 2010 metais. Darbo patirtis teatre – 30 metai. |
| 3 | Aktorė | 1 | 4,58 | 30 | Aukštasis | Darbo patirtis teatre   * 27 metai |
| 4 | Aktorius | 1 | 4,58 | 30 | Aukštasis | Darbo patirtis teatre   * 25 metai |
| 5 | Aktorius | 1 | 4,58 | 30 | Vidurinis | Darbo patirtis teatre  -20 metų.  Nuo 2017 m. rugsėjo 1 d. studijuoja KU lietuvių filologijos ir režisūros studijų programoje. |
| 6 | Ūkio dalies vedėjas-apšvietėjas | 1 | 3,68 | nenustatyta | Aukštasis | Darbo patirtis teatre   * 8 metai. Teatre atlieka ir dailininko scenografo darbą, nes turi scenografės magistro laipsnį.   Iš vaiko auginimo atostogų grįžo nuo 2018 m. gegužės 23 d. |

Įstaigos buhalterijos funkcijas vykdo Šilutės rajono savivaldybės administracijos centralizuota buhalterija.

Įstaigos administracinę veiklą vykdo įstaigos vadovas, kurio pavadavimas (jam susirgus ar kt.) paskirtam kūrybiniam darbuotojui yra sudėtinga, nes trūksta žinių ir patirties administraciniame darbe.

Teatras 2018 m. susidūrė su iššūkiais, kurie įtakojo teatro veiklą.

2018 m. buvo intensyviai ieškoma teatro studijas baigusių aktorių (1 laisvam etatui užimti). Skelbiama informacija internetinėje žiniasklaidoje ir spaudoje, susisiekta su aktorius ruošiančiomis švietimo įstaigomis, platinta informacija per Lietuvos teatrus ir koncertines įstaigas.

Ūkio dalies vedėja-apšvietėja Jūratė Rinkauskienė grįžo iš vaiko auginimo atostogų 2018 m. gegužės 23 d. Iki tol ūkio dalies vedėjo - apšvietėjo funkcijas vykdė įstaigos vadovas (be atlygio).

Teatro vadovė, įgyvendindama nuo 2017 metų įsigaliojusį naują Profesionalaus scenos meno įstatymą, parengė Šilutės kamerinio dramos teatro NVŠ programą „Teatro dirbtuvės“, kuri vykdyta nuo 2018 m. kovo 15 d. iki gruodžio 15 d. Pritraukta 1010 Eur ES lėšų. Teatro studijoje 11 jaunuolių ugdė gyvenimo įgūdžius, asmenines, socialines ir kitas bendrąsias kompetencijas, tenkino pažinimo ir saviraiškos poreikius, ugdė aktyvius ir pilietiškus visuomenės narius. Įvykdyti NVŠ programos uždaviniai: 1. Geba suvokti pagrindinę perskaitytos informacijos mintį ir ją atvaizduoti judesiu erdvėje; 2. Supratimas apie įvairius teatro meno technikas ir žanrus; 3. Lavinti kūrybiniai, verbaliniai, kūno judesio formavimo įgūdžiai bei gebėjimai.

2018 m. Kultūros rėmimo fondui parengti ir pateikti projektai spektakliams: „Simuliakras“ pagal V. Vytautės Žilinskaitės ir vaikų spektakliui „Stebuklinga knyga“ . Nors paramos iš Kultūros rėmimo fondo negauta, projektai įgyvendinti už teatro uždirbtas ir tikslines paramos lėšas.

2018 m. parengtos dvi paslaugos Kultūros pasui. Spektakliai vaikams: „Sniego karalienė“ ir „Beždžionių karalius kitaip“. Paslaugos nepatvirtintos, tačiau Kultūros paso paslaugų vertinimo komisija pasiūlė įvesti edukacinį kontekstą ir teikti paslaugą tvirtinti 2019 m.

Teatro direktorė įgyvendino naujai priimtus, pakeistus teisės aktus:

1. Įgyvendinant 2017 m. priimtas Valstybės ir savivaldybių įstaigų darbuotojų darbo apmokėjimo įstatymas bei Kultūros ministro įsakymu 2017 m. rugsėjo mėn. patvirtintas Valstybės ir savivaldybių įstaigų kultūros ir meno darbuotojų veiklos vertinimo tvarkos aprašas, parengtos Šilutės kamerinio dramos teatro darbuotojų metinės užduotys, nustatyti siektini rezultatai ir jų vertinimo rodikliai. Patvirtinta 2018 m. sausio 29 d., įsakymu Nr. P2-01;

2. Parengtas ir 2018 m. vasario 28 d., įsakymu Nr. P2-01/1 patvirtintas Šilutės kamerinio dramos darbuotojų pareigybių aprašas.

3. Parengta Šilutės kamerinio dramos teatro 2017 m. kūrybinės veiklos ataskaita. Patvirtinta 2018 m. kovo 29 d. Šilutės rajono savivaldybės tarybos sprendimu T2-1015;

4. Parengta Šilutės kamerinio dramos teatro direktorės 2017 metų veiklos ataskaita. Patvirtinta 2018 m. kovo 29 d. Šilutės rajono savivaldybės tarybos sprendimu T2-1016;

5. Parengta 2018 m. vasario 29 d. Šilutės rajono savivaldybės tarybos sprendimu T2-1017 patvirtinta Šilutės kamerinio dramos teatro 2018 m. kūrybinės veiklos programa.

6. Parengtas ir 2018 m. birželio 28 d. įsakymu Nr. V1-07 patvirtintas Šilutės kamerinio dramos teatro apskaitos dokumentų pasirašymo tvarkos ir darbuotojų, turinčių teisę surašyti ir pasirašyti arba tik pasirašyti apskaitos dokumentus, tvarkos aprašas.

7. Parengtas ir 2018 m. birželio 28 d., įsakymu Nr. V1-08 patvirtintas Šilutės kamerinio dramos teatro darbo apmokėjimo tvarkos aprašas.

8. Parengtas ir 2018 m. rugpjūčio 28 d., įsakymu Nr. V1-10 patvirtintas Šilutės kamerinio dramos teatro darbuotojų asmens duomenų saugojimo politikos aprašas.

9. Parengtas ir 2018 m. birželio 28 d., įsakymu Nr. V1-09 patvirtintas Šilutės kamerinio dramos supaprastintų viešųjų pirkimų organizavimo tvarkos aprašas.

Nuo 2017 m. gruodžio 11 d. iki 2018 m. sausio 19 d. Šilutės rajono savivaldybės administracijos centralizuotas vidaus audito skyrius vykdė 2017 m. vidaus kontrolės sistemos bei ūkinės ir finansinės veiklos vertinimą, kurio metu pateiktos 31 audito rekomendacijos. Rengiant ataskaitas, tvarkas bei aprašus remtasis audito suformuotomis rekomendacijomis.

**MENO TARYBA.** Vadovaujantis teisės aktais, reglamentuojančiais teatro veiklą, ir Šilutės rajono savivaldybės tarybos sprendimais teatre suformuota 7 narių Teatro Meno taryba, kuri atlieka šias funkcijas: svarsto ir vertina metines kūrybinės veiklos programas ir jų įgyvendinimo rezultatus, aptaria naujausius pastatymus, koncertines programas, kūrybinei veiklai reikšmingus kitus renginius bei profesionaliojo scenos meno įstaigos kultūrinės edukacijos programas ir teikia pasiūlymus dėl jų meninės kokybės ir priežiūros. Svarsto gastrolių planus ir repertuarą, aptaria kūrybinių darbuotojų atestavimo klausimus, svarsto biudžetinės įstaigos pertvarkymo į viešąją įstaigą klausimą. Teatro Meno tarybos pirmininkas – Šilutės kamerinio dramos teatro režisierius Sergėjus Paciukas. Nariai: režisierius, teatrologas, KU humanitarinių mokslų daktaras Petras Bielskis, savininko deleguotas atstovas, Šilutės rajono savivaldybės tarybos narė Genovaitė Kimbrienė, savivaldybės administracijos deleguota atstovas, Kultūros skyriaus vedėja Vilma Griškevičienė, Šilutės kamerinio dramos teatro deleguoti atstovai: aktorė Alma Rimkevičiūtė – Mockienė, aktorius Vygantas Paldauskas, direktorė Ramunė Kiniulytė.

Teatro Meno taryba teikia siūlymus teatro vadovui.

Teatro Meno taryba posėdžiavo ir svarstė 2017 m. teatro kūrybinės veiklos programą, vertino teatro režisieriaus ir teatro vadovės pateiktus argumentus, faktus dėl pasikeitimų veiklos programoje. Meno tarybos nariai davė pastabų, kad Meno taryba informaciją, turinčią įtakos teatro veiklos programai, turi gauti laiku, turi būti nedelsiant organizuojami posėdžiai ir svarstomi probleminiai klausimai. Meno tarybos nariai turi gauti praėjusių posėdžių protokolus. Meno tarybos nariai pageidavo gauti papildomą informaciją prie ataskaitos ir joje matytųsi, kokie pakeitimai vyko. 2017 m. kūrybinės veiklos programa įvykdyta sąlyginai. Posėdis vyko 2018 m. vasario 26 d. (posėdyje nedalyvavo Meno tarybos narė Genovaitė Kimbrienė).

Teatro Meno taryba posėdžiavo 2018 m. birželio 26 d.

Meno taryba svarstė dėl Šilutės kamerinio dramos teatro 2018 kūrybinės veiklos programos pakeitimus ir sprendimo priėmimo dėl spektaklio „Simuliakras“ įtraukimo į Šilutės kamerinio dramos teatro repertuarą. Pakeitimai: išbraukti režisieriaus Sergėjaus Paciuko spektaklį “Vydūnas tremtyje” ir spektaklio sklaidą. Priežastis - teatro trupės sąstato pasikeitimo (dėl asmeninių aplinkybių). Kadangi Kintų Vydūno kultūros centro projekto “Marių aidos” kūrybinė stovykla (planuota 2018 m. liepos 12 d.) negavo finansavimo iš kitų šaltinių, neįvyko suplanuota teatralizuota programa “Vydūnas teatre”, tad ją keisti į kitą teatralizuota programa Ūkininkų šventėje Žemaičių Naumiestyje (2018 m. rugsėjo 29 d.) Pakeisti edukacijos “Švytis” pagal V. Mačernio prozą, parodymo laikas. Vietoje birželio 14 d. programos parodymas buvo numatytas H. Šojaus muziejaus organizuotame renginyje (2018 m. rugpjūčio 23 d.).

Meno taryba pritarė teikti 2018 m. kūrybinės veiklos programos pakeitimus Šilutės rajono savivaldybės tarybai svarstyti ir pritarė, kad spektaklis „Simuliakras“ yra pastatytas ir jį įtraukti į Šilutės kamerinio dramos teatro nuolatinį repertuarą.

Teatro Meno taryba posėdžiavo 2018 m. lapkričio 26 d.

Meno taryba svarstė dėl Šilutės kamerinio dramos teatro spektaklio vaikams „Stebuklinga knyga“ įtraukimo į Šilutės kamerinio dramos teatro repertuarą. Tarybos nariai išsakė pastabas dėl spektaklio lėlių stilistikos, dalinosi įžvalgomis dėl aktorinių ir režisierinių elementų. Spektaklio sklaida perkelta į 2019 m. nes premjera įvyko prieš kalėdinį laikotarpį, kuriam jau buvo statomas kalėdinis spektaklis „Šventiniai netikėtumai“.

Meno taryba pritarė, kad spektaklis „Stebuklinga knyga“ yra pastatytas ir jį įtraukti į Šilutės kamerinio dramos teatro nuolatinį repertuarą, sklaidą perkeliant į 2019 m.

**TEATRO VEIKLA.** Teatro veiklos programos įgyvendinimas buvo sudėtingas, nes teatrui trūksta profesionalių aktorių. Tai stabdo teatro veiklą bei naujų spektaklių statymo procesą Teatro kūrybinę veiklos programą teko koreguoti dėl kūrybinio sąstato pasikeitimo (dėl asmeninių priežasčių). Pakeitimus patvirtino Šilutės rajono savivaldybės taryba 2018 m. rugpjūčio 16 d. „Dėl Šilutės rajono savivaldybės tarybos 2018-03-29 sprendimo Nr. T1-983 „Dėl Šilutės kamerinio dramos teatro 2018 metų kūrybinės veiklos programos patvirtinimo“ sprendimu Nr. T2-1145.

**SPEKTAKLIAI. PREMJEROS (1 lentelė)**

|  |  |  |  |  |
| --- | --- | --- | --- | --- |
| Ei. Nr. | Pavadinimas, autorius | Žanras | Parodyta | Kūrybinė grupė |
|
| PREMJEROS | | | | |
| 1. | Pagal Vytautės Žilinskaitės prozą „Simuliakras“ | Spektaklis, premjera | Birželio 26, 28 d.d.  Rugsėjo 07; 08, 15 d.d.  Gruodžio 02 d. Ukmergė – festivalis Camera obskūra | Režisierius S. Paciukas; aktoriai: A. Rimkevičiūtė Mockienė, V. Bartuška, V. Paldauskas; garsistas Ramunė Kiniulytė |
| 2. | Pagal H. Šuvlovo pjesę „Stebuklinga knyga“ | Spektaklis vaikams, premjera | Lapkričio 26 d. | Režisierius S. Paciukas  Dailininkė, scenografė Jūratė Rinkauskienė  Aktoriai: Vygantas Paldauskas, Alma Rimkevičiūtė, Vytautas Bartuška garsistas Ramunė Kiniulytė |
| 3. | Šventiniai netikėtumai | Kalėdinis spektaklis vaikams, premjera | Gruodžio 06, 13, 14, 17, 18, 19, 20, 21, 27, 28 d.d. | Aktoriai: Vygantas Paldauskas, Alma Rimkevičiūtė, Vytautas Bartuška garsistas Ramunė Kiniulytė |
| SPEKTAKLIAI. REPERTUARO SKLAIDA. | | | | |
| 4. | Pagal H. Zudermano prozą „Namo statymas“ | Spektaklis | Kovo 12,13, 16, 28 d.d.  Balandžio 20 d. | Režisierius S. Paciukas, Aktoriai: A. Rimkevičiūtė Mockienė, J. Viršilas, K. Andriuškaitė V. Bartuška. Garsistas V. Paldauskas |
| 5. | Pagal Vytauto Mačernio prozą „Švytis“ | Monospektaklis | Birželio 14 d.  Rugpjūčio 23 d.  Rugsėjo 21, 22 d.d.  Spalio 10 d. | Režisierius S. Paciukas, aktorius V. Paldauskas, garsistas V. Bartuška. |
| 6. | Pagal DarioFo „Laisva santuoka“ | Spektaklis | Sausio 26, 27 d.d.  Vasario 11 d.  Spalio 05, 12, 17 d.d.  Lapkričio 10, 21, 22 d.d. | Režisierius S. Paciukas, aktoriai: A. Rimkevičiūtė – Mockienė, V. Paldauskas, garsistas V. Bartuška. |
| 7. | Pagal H. K. Anderseno pasaką „Sniego karalienė“ | Spektaklis vaikams | Sausio 27 d.  Kovo 20 d.  Gegužės 9, 15 d.d.  Birželio 1 d.  Rugsėjo 1 d. | Režisierius S. Paciukas, Aktoriai: A. Rimkevičiūtė Mockienė, V. Bartuška, garsistas R. Kiniulytė |
| 8. | Kinų liaudies mito motyvais ‚Beždžionių karalius kitaip“ | Spektaklis vaikams | Balandžio 09, 10 d. d. | Režisierius S. Paciukas, aktoriai: A. Rimkevičiūtė - Mockienė, V. Paldauskas, V. Bartuška, garsistas R. Kiniulytė |

Teatras parodė 59 spektaklius. Teatre parodyta 29 spektakliai. Šilutės mieste ir rajone parodyti 18 spektaklių. Kituose rajonuose parodyta 12 spektaklių. Gastrolės vyko Šilalės, Pagėgių, Klaipėdos, Ukmergės, Kelmės, Mažeikių rajonuose.

**TEATRO EDUKACINĖ VEIKLA.** 2018 m. buvo suplanuotos ir parodyta 12 edukacinių programų.

Už 2018 m. NVŠ programos įgyvendinimą ir kūrybinį darbą atsako teatro aktorius „Jaunimo studija“ vadovas V. Paldauskas. Vadovo asistentai – teatro aktoriai V. Bartuška ir A. Rimkevičiūtė – Mockienė, veiklą administruoja įstaigos vadovas. Suformuota 14-18 m. Šilutės miesto ir rajono jaunuolių grupė „Jaunimo studija“, kurioje iš viso užsiėmimus lankė 11 jaunuolių. Užsiėmimai vyko nuo 2018 m. kvo 15 d. iki 2018 m. gruodžio 15 d. Įsisavinta 1010 Eur Es lėšų.

**EDUKACIJA** (2 lentelė)

|  |  |  |  |  |  |
| --- | --- | --- | --- | --- | --- |
| Eil. Nr. | Pavadinimas | Trumpas aprašymas | Vykdymo terminas, vieta | | Vykdytojai |
| Data | Vieta |
| 1. | Pagal H. Zudermano kūrybą edukacinė programa „Namo statymas“ | Skirta 8-12 kl. mokiniams bei suaugusiems. Pristatoma H. Zudermano asmenybė, jo kūryba, bei teatrinėmis priemonėmis atkuriama rašytojo vaizduojamų potvynio krašto suponuotų herojų jausena ir pasaulėžiūra. | Kovo 12, 13, 16, 28 d.d.  Balandžio 20 d.  Rugsėjo 14 d. | Martyno Jankaus pagrindinė mokykla, Macikų globos namai, Šilutės senelių namai, Eldoradas senjorų namai, Šilutės raj. Usėnų bendruomėne, Šilutės raj. Saugų bendruomenė. | Aktoriai: V. Bartuška, A.Rimkevičiūtė – Mockienė, garsistas V. Paldauskas. |
| 2. | Pagal V. Mačernio prozą „Švytis“ | Skirta 9-12 kl. mokiniams bei suaugusiems. Pristatoma V. Mačernio asmenybė. Remiantis proza yra atspindimi autoriaus gilūs jausminiai skauduliai, moralinis kodeksas, vertybinis kontekstas - puikybė, pavydas, siekis vidinės ramybės - kurie išlieka aktualūs visais laikais. | Balandžio 12, 19, 23 d.d.  Rugpjūčio 23 d.  Rugsėjo 21 d.  Spalio 10 d. | VšĮ „Gabrielius“ Vyžių km.; Ž. Naumiesčio bendruomeniniai šeimos namai; VšĮ „Taikos kelias“ bendruomenė; Šilutės H. Šojaus muziejus; Sedos V. Mačernio gimnazija. | Aktorius V. Paldauskas, programos vedėja A. Rimkevičiūtė- Mockienė, garsistas V. Bartuška |

**KITA TEATRO VEIKLA.** Teatras suteikė 36 nemokamų paslaugų, iš kurių: 17 spektakliai, 5 gatvės vaidinimai, 11 edukacijos/renginiai ir 4 papildomos paslaugos (salės, aparatūros ir transporto suteikimas). Teatras pajamas gavo iš 43 suteiktų paslaugų, iš kurių: 42 spektakliai ( 6725 Eur) ir 1 edukacijos/renginiai (200 Eur). Spektakliuose apsilankė 2241 žiūrovai (parduota bilietų ir pagal sutartis), edukacijose – 564 žiūrovai (pagal sutartis).

**VEIKLA (3 lentelė):**

|  |  |  |  |
| --- | --- | --- | --- |
| Eil. Nr. | Pavadinimas | Aprašymas | Data, vieta |
| Valstybinės šventės: | | | |
| 1. | Vasario 16 –osios minėjimas | Dalyvauta Šilutės H. Šojaus renginyje su personažais. | 2018-02-16 , Šilutė |
| Etnogafiniai renginiai: | | | |
| 2. | Užgavėnės | Dalyvauta Šilutės KPC organizuotam renginyje su personažais. Programa „Švęsk Lietuvos šimtmetį - gimtadienis su teatro pasakėčiais“. | 2018-02-13, Šilutė |
| Literatūriniai renginiai: | | | |
| 3. | V. Mačernio prozos skaitymai | Šilutės literatūros mylėtojų klubas - Šilutės TAU | 2018-04-13, Šilutė |
| Strateginiai renginiai: | | | |
| 4. | Šilutės miesto šventė | Dalyvauta Šilutės miesto šventėje su NVŠ „teatro dirbtuvės“ Jaunimo studija (vadovas V. Paldauskas) su gatvės vaidinimu „Tratuaro vabalai“ | 2018-05-26, Šilutė |
| 5. | Vainuto miestelio šventė | Dalyvauta Šilutės miesto šventėje su gatvės vaidinimu „Tratuaro vabalai“ | 2018-06-23, Vainutas |
| 6. | Ž. Naumiesčio Dagotuvės | Dalyvauta Ž. Naumiesčio organizuotam renginyje su personažais „Kenkėjai“ ir aukcionas „Katė maiše“ | 2018-09-29, Žemaičių Naumiestis |
| 7. | Vokiečių kultūros diena | Teatro „Forum Baltikum“ (Vokietija) spektaklis „Kelionė į Tilžę“ pagal H.Zudermaną, režisierius Raimar Neufeldt.  Po spektaklio dainininko BerŠteino programa „Nuo Kionigsbergo iki Kylio“. | 2018-10-06, Šilutė, |
| Kalėdiniai renginiai: | | | |
| 8. | Kalėdinio miestelio atidarymas | Dalyvauta H. Šojaus muziejaus organizuotame Eglučių alėjos atidaryme su personažais. | 2018-12-07, Šilutė |
| 9. | Šilutės eglės įžiebimas | Dalyvauta Šilutės KPC organizuotame 2018 m. eglės įžiebimę su programa „Žiemos burtai“. | 2018-12-07, Šilutė |

**PARENGIAMIEJI DARBAI 2019 METAMS (4 lentelė):**

|  |  |  |
| --- | --- | --- |
|  | Pavadinimas | Darbai |
| 1. | Spektaklis vaikams „Istorija Vilko prarijusio Raudonkepuraitės senelę“ | 2018 m. parengtas ir pateiktas projektas Kultūros tarybai. Nauja Š. Pero pasakos „Raudonkepuraitė“ interpertacija. Premjera numatoma 2019 m. |
| 2. | Spektaklis „Pasistiebęs gyvenimas prabėga“ | 2018 m. parengtas ir pateiktas projektas Kultūros tarybai. Spektaklis skirtas poeto A. Nykos-Niliūno 100 –osioms gimimo metinėms ir kompozitoriaus J. Naujalio 150 –osioms gimimo metinėms pažymėti. Premjera numatoma 2019 m. |

**LĖŠŲ ŠALTINIAI IR PANAUDOJIMAS.** Iš savivaldybės biudžeto gaunamos lėšos naudojamos tik darbo užmokesčiui ir Sodrai. Kitai veiklai ir teatro išlaikymui naudojamos uždirbtos lėšos ir paramos lėšos. 2018 m. už teikiamas mokamas teatro paslaugas buvo suplanuota uždirbti 6 500 Eur. ir pritraukti 1500 kitų lėšų. Teatras uždirbo 6 925 Eur., t. y. 425 Eur daugiau nei planuota. Kitos lėšos sudarė 1390 Eur, t. y. 110 Eur mažiau nei planuota.

**LĖŠOS (5 lentelė)**

|  |  |  |  |
| --- | --- | --- | --- |
| Eil. Nr. | Gautų lėšų šaltinis | 2017 metai (Eurai) | 2018 metai (Eurai) |
| 1. | Savivaldybės biudžeto lėšos savarankiškoms funkcijoms vykdyti (iš viso): | 65 700 | 90 485 |
| 1.1. | darbo užmokesčiui | 50 200 | 69 348 |
| 1.2. | įnašai socialiniam draudimui | 15 500 | 21 137 |
| 2. | Teatro uždirbtos | 6 463 | 6 925 |
| 3. | Paramos lėšos | 1 470 | 1 390 |
|  | Viso | 72 633 | 98 800 |

**RYŠIAI SU SOCIALINIAIS PARTNERIAIS BEI VIETOS BENDRUOMENĖMIS.**

2018 m. bendradarbiauta su Šilutės Martyno Jankaus pagrindine mokykla. Raiškaus skaitymo konkurse, kur aktorius V. Paldauskas buvo ir vienas iš vertinimo narių (sausio 23 d.) dalyvavo 62 mokiniai ir darbuotojai.

Vykdomas bendradarbiavimas su Saugų vaikų globos namais. Vaikams nemokamai kovo 20 d. buvo parodytas spektaklis „Sniego karalienė“, jame dalyvavo 72 specialiosios mokyklos vaikai ir mokytojai.

Bendradarbiaujama su Pagalbos onkologiniams ligoniams asociacija, jos nariai kviečiami apsilankyti kiekviename Teatro spektaklyje nemokamai, vedama apsilankymų apskaita. 2018 metais 2 premjeriniuose spektakliuose apsilankė 26 šios asociacijos narių - Šilutės rajono gyventojai.

Toliau plėtojamas bendradarbiavimas su Šilutės rajono socialinėmis įstaigomis, vedamos edukacines programos „Švytis“ ir „Namo statymas“ ( kovo 13, kovo 16, kovo 28, balandžio 12). Šilutės senelių namai, Eldoradas senjorų namai, VšĮ „Garbrielius“ priklausomybių centras, VšĮ „Taikos kelias“ priklausomybių centras. Edukacijose dalyvavo 115 žiūrovų. Vedama apskaita pagal sutartis.

Plėtojamas bendradarbiavimas su Šilutės rajono bendruomenėmis, vedamos edukacines programos „Švytis“ ir „Namo statymas“ ( balandžio 19 d, balandžio 20 d. rugsėjo 14 d.). Ž. Naumiesčio bendruomeniniai šeimos namai, Usėnų miestelio bendruomenė, Saugų miestelio bendruomenė. Edukacijose dalyvavo 94 žiūrovų. Vedama apskaita pagal sutartis.

Šilutės kamerinis dramos teatras bendradarbiaujama su kitomis kultūros įstaigomis, aktoriai dalyvauja renginių programose, teikiama butaforija, kostiumai, transporto paslaugas, padedama kuriant scenografiją nemokamai F. Bajoraičio bibliotekai, H. Šojaus muziejui, Šilutės Kultūros ir pramogų centrui.

**TEATRO MATERIALINĖ IR TECHNINĖ BAZĖ.** Teatro turi 100 vietų salę, kuri žiemos periodu yra šalta, prieš spektaklius ją reikia šildyti papildomais šildymo prietaisais. Pavasario ir rudens metu kaupiasi drėgmė, drėksta sienos, iškyla problemos, kaip išsaugoti kostiumus, scenografiją. Teatro patalpos nėra pritaikytos teatrinei veiklai, aktoriai persirengia ir grimuojasi už širmomis suformuotų teatro užkulisų. Teatro turima garso ir šviesos aparatūra pasenusi ir nesaugi.

Teatrui priklausantis mikroautobusas Mercedes Benz Sprinter yra 2007 m. laidos. Teatras neturi vairuotojo etato. Nuo 2010 m. vykdo bendradarbiavimą su VšĮ „Šilutės sportas“, suteikiant visoms jų išvykoms nemokamai teatro transportą, mainais į nemokamas vairuotojo paslaugas, kai teatras vyksta į gastroles ir išvykas.

**ESMINĖS PROBLEMOS.**

1. Teatro darbuotojų atlyginimai yra nedideli. Jauni aktoriai, gaudami tokius atlyginimus, nemato perspektyvų dirbti nedideliame teatre. Tikimasi, kad bus vykdomi pasirašyti Memorandumo dėl bendradarbiavimo siekiant didinti savivaldybių kultūros įstaigų kultūros ir meno darbuotojų darbo apmokėjimo įsipareigojimai.

2. Teatro patalpos kritinės būklės: drėgnos pelijančios sienos, nuo vandens pralaidų krintantys tinko gabalai prie įėjimo į įstaigą, žiemos metu tvyrantis kanalizacijos kvapas. Reikalinga rekonstrukcija, taip pat reikia spręsti, kur teatras laikinai vykdys savo veiklą, kol vyks pastato rekonstrukcija.

Direktorė Ramunė Kiniulytė

DDG

DDG

DDG